"Avisem la ciutadania que votar PP, Unió i Ciutadans és votar en contra dels drets de les dones i dels col·lectius de Lesbianes, Gais, Transsexuals i Bisexuals". Aquest és el missatge que des d'En Comú Podem han enviat a l'electorat gironí. Segons el número 2, Joan Luengo, els partits de dretes han "retallat" drets d'aquests col·lectius amb mesures com la reforma de la llei de l'avortament o les retallades a la llei de la dependència (que suposa més feina per a les dones que, tradicionalment, són les que tenen cura de la gent gran). Des de la coalició defensen que fa anys que treballen "a peu de carrer" per defensar els drets dels col·lectius LGTB i ho contraposen a d'altres partits que, segons afirmen, només se'n recorden d'ells quan arriben eleccions. Des de la candidatura gironina d'En Comú Podem han volgut posar el focus en els col·lectius que asseguren que ho han passat pitjor durant els quatre anys del govern del PP. "La crisi té cara i rostre de dona", ha manifestat el número 2 de la llista, Joan Luengo, que ha enumerat alguns dels problemes que afronta el col·lectiu.  Segons remarca, l'atur s'ha incrementat més entre les dones i algunes retallades han fet més mal en aquest col·lectiu. És el cas de la llei de dependència que, segons Luengo, fa que cada vegada recaigui més pes en les dones que han de tenir cura de persones dependents que han perdut les ajudes. A més, ha assenyalat també que amb la reforma de la llei de l'avortament el PP es va "inventar" un debat que no existia al carrer per "desviar l'atenció" d'altres problemes que afectaven la ciutadania.  Per tot plegat, des d'En Comú Podem han demanat a les dones i als membres de col·lectius de Lesbianes, Gais, Transsexuals i Bisexuals (LGTB) que no votin les forces de dretes. "Avisem la ciutadania que voltar PP, Unió i Ciutadans és votar en contra dels drets de les dones i dels col·lectius LGTB", ha manifestat Luengo.  Un pla de xoc contra la precarietat laboral femenina Davant d'aquesta situació, la formació ha explicat alguna de les seves propostes. Segons la número 3 de la candidatura, Montserrat Moliner, hi ha polítics que se'n recorden d'aquests col·lectius "només quan vénen eleccions". "Des d'En Comú Podem fa anys que treballem a peu de carrer per defensar els drets d'aquests col·lectius", ha reivindicat.  Moliner ha explicat que alguna de les mesures per garantir la igualtat entre homes i dones passa per impulsar un pla de xoc contra la precarietat laboral femenina. Segons ha explicat, la "bretxa salarial" entre homes i dones fa que el col·lectiu femení treballi un mes i mig l'any de manera gratuïta. "Com que els homes cobren més que les dones per la mateixa feina, les dones estem treballant gratis des de mitjan de novembre fins a finals d'any", ha lamentat.  La formació també vol treballar per eradicar la violència masclista i també per "despenalitzar" la interrupció voluntària de l'embaràs.

Summary: En Comú Podem demana a les dones i als col·lectius LGTB que no votin partits de dretes perquè els "retallaran els drets"


La Guàrdia Urbana i els Mossos d'Esquadra van detenir diumenge a la nit dues persones mentre robaven en un habitatge al barri de Sant Gervasi de Barcelona. Se'ls acusa d'un delicte de robatori amb força. Els lladres, en veure's sorpresos per les dotacions policials, van fugir per les teulades de les finques del costat. Per poder accedir al lloc on s'havien amagat i poder-los detenir va ser necessària la intervenció dels Bombers de Barcelona.

Summary: Detingudes dues persones mentre robaven en un habitatge a Barcelona


Els agents econòmics lleidatans no entendrien que la regió sanitària de Lleida no acabi passant dilluns a la fase 2 del desconfinament, després d'haver criticat ja que no ho hagués fet aquesta mateixa setmana per "l'impacte econòmic que això representa". Des de la Cambra de Comerç i la Federació d'Hostaleria de Lleida consideren que el fet que s'hagi pres de referència per a la desescalada la regió sanitària i no la província està perjudicant la demarcació en no permetre's la mobilitat entre les comarques de la plana i del Pirineu. A la vegada, assenyalen que la "mala imatge" que s'està donant de Lleida a fora "no es correspon amb la realitat" i adverteixen de l'impacte que això podria acabar tenint sobretot en el turisme.

Summary: Els agents econòmics de Lleida no entendrien que la regió sanitària no passés dilluns a la fase 2 del desconfinament


Cuixart desitja un any "ple de dignitat i coratge" i Forcadell vol un any "de llibertat i de sororitat" ACN Barcelona.-El líder d'ERC, Oriol Junqueras, ha fet una crida a través del seu compte de Twitter a "abandonar l'odi" de cara al 2019. "Abandoneu l'odi i estimeu a tothom perquè les societats no poden tenir l'odi i la ràbia com a base per construir res", ha defensat per després afirmar que els polítics a la presó estan forts, convençuts de la seva innocència i que se senten acompanyats. Per la seva banda, l'expresidenta del Parlament Carme Forcadell, també a través d'aquesta xarxa social, ha desitjat un nou any "de llibertat i sororitat". "Pensem com pensem, totes som dones i hem de lluitar pels nostres drets conjuntament", ha argumentat. I el president d'Òmnium, Jordi Cuixart, ha fet referència a un 2019 "ple de dignitat i coratge". Per a Cuixart, "lluitar 38.188.800 segons des de la presó per la llibertat és un privilegi". L'exconseller Joaquim Forn assegura que empren el nou any amb "serenor, fermesa i l'esperança de convertir els obstacles en oportunitats". Forn desitja un molt bon 2019 i conclou que llibertat és sentir els ciutadans "a l'altra banda" i saber que no estan sols.  També des de la presó de Lledoners, l'exconseller Jordi Turull dona les gràcies als ciutadans que una nit com la d'avui, de Cap d'Any, s'han acostat al centre penitenciari. "Que el 2019 l'omplim de salut, de feina, de pau, d'amor i de llibertat, i de dignitat per a tothom i per a Catalunya", afegeix Turull. El president de JxCat al Parlament, Jordi Sànchez, dona les gràcies per la solidaritat rebuda i desitja un 2019 "ple de força i dignitat". "Sobretot, no us oblideu de buscar la llibertat i la felicitat. I si les trobeu, conserveu-les", afirma en el seu missatge a les xarxes socials amb motiu del nou any. Per la seva banda l'exconseller Josep Rull, també en presó preventiva, es refereix al 2019 com "l'any de la dignitat col·lectiva" del poble de Catalunya i afegeix que el poble no s'aturarà. Finalment desitja un bon any i també dona les gràcies pel suport.  Des de Brussel·les, l'expresident de la Generalitat Carles Puigdemont ha assegurat que aquest 2019 es continuarà lluitant pels líders independentistes a la presó i a l'estranger així com per la Tamara i l'Adrià, membres dels CDR amb causes policials obertes. "La vostra llibertat és la del poble de Catalunya", conclou Puigdemont.

Summary: ACTUALIZACIÓ:Junqueras crida a abandonar "l'odi i la ràbia" de cara al 2019


La 41a edició de Filmets-Badalona Film Festival projectarà més de 250 curtmetratges de 48 països diferents entre el 20 i el 29 de novembre. En aquesta edició, Suïssa serà el país convidat i per això es farà la sessió 'Cinema, música i gastronomia: Suïssa, país convidat' que inclourà l'actuació musical de Gilles Estoppey i degustacions de vins i productes típics del país alpí. Els 250 curtmetratges, seleccionats d'un total de 4.500 d'inscrits, es podran veure al llarg de la setmana distribuïts en 27 sessions competitives diferents. Pel que fa als guardons, el festival ha atorgat el premi d'honor a l'actriu Montserrat Carulla per la seva aportació al cinema, el teatre i la televisió però especialment per la seva "valuosa aportació" al cinema català i el curtmetratge. Enguany, l'entrada a totes les sessions serà gratuïta.  La sessió inaugural se celebrarà el 20 de novembre amb la projecció d'alguns curtmetratges guardonats internacionalment com 'Wrapped' d'Alemanya, 'Aubade' de Suïssa, 'Captain 3D' de França o 'A single life' dels Països Baixos, entre d'altres.  De la programació d'aquest any destaquen produccions que han estat seleccionades o guanyadores a festivals com el de Cannes, Sundance, Berlín, Venècia o nominades o guanyadors de premis com els Gaudí, Goya, César, Bafta o els Òscar. La millor pel·lícula s'endurà el premi Venus de Badalona valorat en 2.000 euros, mentre que l'especial del jurat està dotat amb 1.000 euros i el del públic amb 750 euros. El mateix rebrà la producció que rebi el premi a la millor pel·lícula de ficció, el d'animació, el de documental, el de millor clip musical, la millor producció espanyola , la catalana, la millor en drets humans, el millor curtmetratge produït a Badalona i la millor producció als valors. El jurat internacional compta amb la directora Issona Passola, el co-fundador i organitzador del Festival de Curtmetratges Clermont-Ferrand Antoine López, l'actriu japonesa Eriko Takeda, l'intèrpret rus Daniel Horvath i la coordinadora de l'oficina de Barcelona Film Comission Montserrat Guiu. Un dels objectius de Filmets és arribar a tots els col·lectius de Badalona i l'àrea metropolitana i també a persones amb problemes d'integració social. Per això, Filmets Integra farà possible que el cinema arribi a aquestes persones amb sessions a escoles, instituts, casals i residències de gent gran, així com a col·lectius menys afavorits. En aquest sentit, aquest any Filmets ha col·laborat amb Videovalores, on joves desocupats han fet tallers de vídeo, els millors curts dels quals es projectaran per primera vegada durant el festival.  Una altra novetat és una col·laboració amb escoles d'idiomes de Badalona per tal d'obrir una sessió amb el nom Filmets V.O. on es podran veure pel·lícules en versió original i subtitulades en català. Altres sessions tracten temàtiques com la política, la filmografia dels països mediterranis, els drets humans, la història o l'esport, entre d'altres. Paral·lelament, se celebrarà el MerCATin, el 5è Mercat del Curtmetratge Internacional, que permetrà als professional que assisteixin al festival a visionar totes les pel·lícules de la secció oficial del festival.

Summary: Filmets Badalona projectarà més de 250 curtmetratges de 48 països diferents entre el 20 i el 29 de novembre


Tarraco Viva ha clos la seva 20a edició aquest diumenge a la tarda, després de quinze dies de festival, amb un acte al recinte firal del Palau de Congressos, on el director Magí Seritjol ha reflexionat i explicat els detalls de la vida als carrers de l'antiga Roma amb una recreació històrica. "Estic híper feliç, va costar arrencar fa vint anys però estem apostant per cultura de la bona", ha explicat. El festival ha venut la major part de les entrades, unes 17.000 de les 20.000 que havia posat a la venda, segons el primer recompte, que s'oficialitzarà aquest dilluns. Els organitzadors diuen que enguany s'ha consolidat el model del festival i ja pensen en la pròxima edició, que es dedicarà a les ciutats antigues. "En un món on les ciutats cada vegada tenen major importància, recordar on eren les antigues i saber on estem i cap a on anem és cabdal", ha considerat la regidora de cultura Begoña Floria.

Summary: El Tarraco Viva es consolida en el seu 20è aniversari en una edició amb les entrades pràcticament exhaurides


Més de 10.000 persones ja estan inscrites a la mobilització convocada pel pròxim 6 de febrer, amb motiu dels judicis que durant aquella setmana es faran a l'expresident de la Generalitat Artur Mas, l'exvicepresidenta Joana Ortega i l'exconsellera d'Ensenyament Irene Rigau per organitzar la consulta del 9-N. La xifra l'ha donat a conèixer el president de l'ANC, Jordi Sànchez, que en una entrevista a Rac 1 també ha afegit que hi ha 63 autocars confirmats procedents de Catalunya i ha assegurat que s'estan "superant les previsions més optimistes". La campanya de suport està organitzada per l'Assembla Nacional Catalana (ANC), Òmnium Cultural, Associació de Municipis per la Independència (AMI) i l'Associació Catalana de Municipis (ACM).

Summary: La campanya de suport a Mas, Ortega i Rigau pel 6-F supera els 10.000 inscrits


El president de la Generalitat, Carles Puigdemont, ha fet una crida als ciutadans a mantenir el pols del país "en el terreny de la pau, el civisme i la dignitat, com ha passat sempre i com continuarà passant". En el marc d'un acte que s'ha celebrat al Parlament per escenificar la declaració d'independència, Puigdemont ha defensat que la cambra catalana, legítimament escollida, ha fet un pas "llargament esperat i lluitat". "La immensa majoria dels representants legítimament escollits han culminat un mandat validat a les urnes", ha afegit. El president també ha posat en valor que la societat catalana sempre ha respost "pacíficament i cívicament" els reptes democràtica. "S'han entomat de manera pacífica i per això s'han convertit en conquestes democràtiques. Siguem-ne conscients i siguem-ne dignes", ha conclòs. Puigdemont ha dirigit unes paraules als diputats i alcaldes des de dalt les escales del Parlament sortides "del cor, de l'emoció, de la raó i la legitimitat". "Avui el Parlament legítim sorgit de les eleccions del 27-S ha fet un pas llargament esperat i lluitat. La immensa majoria dels representants legítimament escollits han culminat el mandat validat a les urnes", ha proclamat fent referència a l'aprovació d'una proposta de resolució dins de l'hemicicle que declara la independència i insta el Govern a aplicar-ne els seus efectes i a obrir el procés constituent. El president de la Generalitat ha fet referència a l'escenari que s'obre ara. "Ciutadans venen hores que tots ens pertocar mantenir el pols del nostre país. Mantenir-lo en el terreny de la pau, el civisme i la dignitat, com ha passat sempre i com continuarà passant", ha assegurat apel·lant els ciutadans.  Puigdemont ha reivindicat que les institucions i les persones construeixen conjuntament el poble i la societat de manera "inseparable". I s'ha dirigit als alcaldes i diputats presents per dir-los que "representen d'una manera molt exemplar la unió, coordinació i solidaritat entre institucions i ciutadania per fer construcció de país". En aquest context, ha afirmat que és a les seves mans que Catalunya es continuï enfortint com una vella nació d'Europa amb drets històrics, llengua i cultura que duren pels segles. Després de la històrica votació a l'hemicicle s'ha organitzat un acte per escenificar la declaració d'independència en el què han intervingut el president de la Generalitat, el vicepresident, Oriol Junqueras, i l'alcaldessa de Badalona, Dolors Sabater, en nom dels alcaldes que han omplert les escales del Parlament. Un acte en el qual s'han sentit repetits crits de llibertat i s'ha cantat l'himne nacional de Catalunya.

Summary: Puigdemont crida els ciutadans a mantenir el pols del país "en el terreny de la pau, el civisme i la dignitat"


Nuet afirma que ICV i EUiA participaran en la confluència "orgullosos de la seva història" ACN Barcelona.-El portaveu d'En Comú Podem, Xavier Domènech, ha reivindicat el paper del futur subjecte polític d'esquerres en la definició de la nova Catalunya. Segons ell, el nou espai representarà la continuïtat del PSUC, que "va construir país".  "Nosaltres no som gent que ens haguem d'incorporar a un procés. Som els que definirem com serà aquesta nova Catalunya", ha subratllat dirigint-se al plenari de la XI Assemblea Nacional d'ICV. "Per construir el PSUC del segle XXI aquesta nova realitat política ha de superar el que hem fet fins ara", ha assenyalat. En el mateix fòrum, el coordinador general d'EUiA, Joan Josep Nuet ha afirmat que tant ICV com EUiA participaran en la confluència "amb el cap ben alt i orgullosos de la seva història". "sí a la confluència i sí a ICV i a EUiA", ha remarcat. Nuet també ha tingut paraules per al Partit Popular, que aquest dissabte ha reunit els seus principals dirigents a Barcelona. "Avui el PP ha desembarcat a Barcelona. Però aquest desembarcament no és del de Normandia, és el de Bahía Cochinos", ha ironitzat, tot afegint que, com el desembarcament a les costes de Cuba, els populars tampoc aconseguiran els objectius que tenen a Catalunya.

Summary: Domènech reivindica la confluència d'esquerres com el projecte que definirà el futur de Catalunya


Els Mossos d'Esquadra van presentar el 22 de juliol passat unes diligències informatives a la Fiscalia de l'Audiència Nacional espanyola sobre la col·locació d'una pancarta a la plaça Catalunya de Barcelona contra el Rei la vigília dels actes d'homenatge a les víctimes dels atemptats del 17-A. En l'atestat s'identifica a quatre persones, que estaven a l'interior del pis (una cinquena planta) de la plaça de Catalunya des d'on es va col·locar la pancarta, així com al propietari de l'immoble, atès que han comprovat que comptaven amb el seu permís per instal·lar-la en el seu balcó. El ministeri públic està estudiant el cas, segons ha avançat el diari 'ABC' i han confirmat a l'ACN fonts jurídiques. (Aquesta notícia substitueix la publicada a les 11.45h on per error de les fonts jurídiques es deia que les diligències dels Mossos eren per un delicte d'odi) La pancarta de 18 per 2,5 metres amb el lema 'El rei espanyol no és benvingut als Països Catalans', escrit en anglès i amb la foto de Felip VI de cap per avall va ser col·locada la nit abans de l'acte d'homenatge. Els Mossos, en veure que s'havia instal·lat el llençol, van decidir actuar davant la possibilitat que aquest lema, a més de les persones que s'havien congregat a la porta de l'edifici, poguessin ocasionar un problema d'ordre públic. Van constatar que no s'havia demanat cap permís previ per instal·lar la pancarta, col·locada des de dins. Els agents, ja de matinada, van accedir al cinquè pis i van demanar que els obrissin. En lloc d'això, els van llançar un DNI per sota de la porta, el d'una dona que respon a les inicials E.F.C., que apareix en l'atestat enviat a l'Audiència Nacional. Dins del pis hi havia quatre persones que van assegurar tenir permís de l'amo, tot i que van contestar amb evasives a l'hora de donar les dades del propietari. Mentre els policies comprovaven aquesta titularitat, el cap operatiu aquella nit va enviar a la Unitat de Muntanya perquè, fent ràpel per la façana, comprovessin si estava ben ancorada la banderola o representava algun perill. El cap operatiu dels Mossos va decidir establir un perímetre de seguretat a terra amb una tanca i custodiat per agents.  El mateix dia 17 es va instruir l'atestat, es va identificar als que estaven dins del pis i l'amo. Els Mossos sostenen que comptaven amb una cessió de l'ús de l'immoble, una figura que al seu parer es van treure de la màniga dies abans per protegir al propietari i exonerar-lo de responsabilitat.

Summary: ANUL·LA L'ANTERIOR:Els Mossos informen la Fiscalia de l'Audiència Nacional sobre la pancarta contra el Rei de la plaça Catalunya pel 17-A


Facua-Consumidors en Acció ha portat als tribunals la nova pujada de tarifes de Movistar Fusión després que Telefónica hagi anunciat un altre augment de tres euros a la factura mensual de 4 milions de clients. L'associació de consumidors ha presentat un escrit d'ampliació al Jutjat Mercantil número 8 de Madrid, que ja tramita la demanda col·lectiva de Facua interposada per la pujada de 5 euros mensuals de la Movistar Fusión que la companyia telefònica va començar aplicar el passat maig del 2015. Segons Consumidors en Acció, es tracta de la demanda col·lectiva amb el major nombre d'afectats interposada a l'Estat per frau d'una companyia de telecomunicacions. Facua representa a més de 4.000 clients en una causa que té com a objectiu "el retorn dels diners" i l'anul·lació de les dues pujades de tarifes. Consumidors en Acció recorda que Telefónica va llançar l'any 2012 les tarifes de Movistar Fusión amb un compromís en la seva publicitat i informació comercial "de mantenir-les per sempre", una promesa amb valor contractual. A la demanda, Facua també exercita una acció de cessament de la "conducta deslleial" i de prohibició de la seva "reiteració futura" per tal que Telefónica paralitzi la pujada. Així mateix, planteja també una acció que permeti retornar als consumidors les quantitats cobrades de més com a conseqüència de l'augment de tarifes.

Summary: Facua porta als tribunals la nova pujada de tarifes de Movistar Fusión


En els sis primers mesos de 2018 s'han registrat 284 accidents de trànsit en què hi ha involucrats animals salvatges, com ara atropellaments de porcs senglars. Aquesta xifra representa un 19% dels accidents que hi ha a Catalunya. La comarca que acumula més accidents d'aquesta tipologia és l'Alt Empordà amb 74 casos. Molt a prop també hi ha la comarca de la Selva amb 67 accidents durant la primera meitat de 2018. Pel que fa als atropellaments registrats durant el 2017, van disminuir respecte l'any anterior, la primera vegada des de 2010. A Catalunya, la comarca que acumula més accidents d'aquesta tipologia és la Noguera, que ha viscut fins a 129 sinistres d'aquest tipus. Les comarques gironines han registrat fins a 284 accidents de trànsit amb animals salvatges durant la primera meitat de l'any. Aquesta xifra representa el 19% de tots els accidents d'aquesta tipologia que s'han registrat a Catalunya entre gener i juny de 2018. La comarca gironina que té més accidents amb animals salvatges és l'Alt Empordà, que ja ha registrat 74 casos aquest any. La segueix de prop la comarca de La Selva amb 67 sinistres. Per contra, la comarca amb menys xocs amb animals salvatges involucrats és el Ripollès que només ha patit 7 accidents. La resta, es mantenen entre la trentena i quinzena de casos. A l'espera de poder trencar una tendència a l'alça Les xifres d'aquest 2018 a comarques gironines semblen esperançadores, ja que si la resta de l'any es manté el mateix nombre d'accidents, suposaria una reducció important de la xifra anual, ja que es tancaria l'any amb tan sols 568 sinistres. Si això acaba passant suposaria un trencament de la tendència a l'alça que hi ha des de 2010, perquè l'any passat (734 accidents) ja es van registrar menys casos que durant el 2016 (834 accidents). De fet, a la demarcació hi va haver 100 accidents menys que el 2016 i totes les comarques van reduir el nombre de sinistres, tret de la Cerdanya. L'Alt Empordà i la Selva són les comarques que van registrar més accidentalitat també durant del 2016 amb 200 i 143 casos, respectivament. Tot i així, les dades nacionals no acompanyen aquesta esperança, ja que en el conjunt català el 2017 es van produir 100 accidents més que l'any anterior. La Noguera, la comarca catalana amb més accidents Més enllà de les xifres que pugui registrar l'Alt Empordà o la Selva, la comarca amb més accidents amb animals salvatges és la Noguera, a Lleida. En els primers sis mesos de 2018 ja ha registrat 129 sinistres i durant tot el 2017 se'n van arribar a produir 260. De fet, les terres de ponent ja doblen el nombre d'accidents que hi ha a les comarques gironines aquest any i arriben als 489 casos. Durant el 2017 és la demarcació que va registrar més accidentalitat d'aquest tipus amb un 33% dels casos. La província de Barcelona fa fregar el 30%, en què la Catalunya Central va registrar una elevada xifra de sinistralitat. En dades absolutes, l'any 2010 Catalunya va tenir 1.116 accidents amb animals salvatges, mentre que el 2017 eren 3.167, una xifra que any rere any ha anat en augment. El salt més brusc es va produir entre el 2015 i el 2016 en què es va passar de tenir 2.352 sinistres a tenir-ne 3.046. En el cas en què la segona meitat de 2018 es mantingui la mateixa tendència que durant els sis primer mesos, podria comportar un estancament en aquest  tipus d'accidents per primera vegada des de 2010, ja que la xifra total es situaria sobre els 3.000 casos. Això comportaria que en tres anys el nombre d'accidents amb animals salvatges s'hauria estabilitzat sobre els 3.000.

Summary: Dos de cada deu accidents amb animals salvatges són a les comarques gironines


La Junta Rectora de l’Institut Ramon Llull (IRL) ha formalitzat aquest dimecres el relleu en la direcció de l’ens públic, que recaurà a partir de demà en l’escriptora i editora Iolanda Batallé. Prèviament pactat per les tres administracions que formen part del consorci de la institució (Generalitat, govern de les Illes Balears i Ajuntament de Barcelona), la reunió ha servit per formalitzar l’adéu de Manuel Forcano, que va anunciar la seva marxa el passat 12 de setembre després d’haver dirigit l’IRL des del març de 2016. El president de la Generalitat, Quim Torra, ha presidit excepcionalment la reunió, acompanyant la consellera de Cultura, Laura Borràs, la consellera de Cultura balear, Fani Tur, el tinent d’alcalde de Barcelona, Jaume Asens, i els altres integrants de la Junta Rectora de l’Institut Ramon Llull. Professora, editora i escriptora catalana, Batallé és llicenciada en Filologia anglesa i en Ciències de la informació. Formada en direcció d'empreses, ha desenvolupat la seva activitat professional a diversos països d'Europa, Amèrica i Àfrica. Batallé ha dirigit l’Editorial La Galera i el 2015 va tirar endavant les editorials Rata i Catedral. Batallé també és professora del Màster d’Edició de la UPF (des de 2008)  i del Màster de Creació Literària de la mateixa universitat (des del 2016). Prèviament havia estat professora de literatura espanyola i llatinoamericana a Califòrnia. Com a escriptora ha publicat el 2009 la novel·la ‘La memòria de les formigues’, i el 2011, el recull de contes ‘El límit exacte dels nostres cossos’. L’any 2013 va obtenir el premi de novel·la Prudenci Bertrana per ‘Faré tot el que tu vulguis’. La seva arribada a l’Institut Ramon Llull s’ha precipitat aquest mes de setembre després de la inesperada renúncia de Manuel Forcano. El 12 de setembre, Forcano va anunciar a l’equip de l’IRL que deixaria el càrrec després de la reunió de la Junta d’aquest dimecres, per tornar-se a dedicar a l’escriptura i la traducció. Forcano ha ocupat el càrrec des del març de 2016, quan va substituir Àlex Susanna, que va passar a dirigir l’Agència Catalana del Patrimoni Cultural.  Durant el seu mandat, la literatura catalana ha estat la convidada d’honor a la Fira del Llibre infantil i juvenil de Bolonya i Catalunya ha estat el país convidat a l’Smithsonian Folklife Festival de Washington i al Festival de Cinema de Guadalajara.

Summary: L’IRL formalitza el nomenament de Iolanda Batallé com a directora de la institució


La militància del PSC de Barcelona ha votat majoritàriament a favor de la proposta d’acord amb Barcelona en Comú per entrar a formar part de l’Ajuntament de Barcelona. En concret hi ha votat a favor el 89% dels participants a la consulta. El president del partit a la capital catalana, Jaume Collboni, s’ha felicitat pels resultats de la consulta interna i s’ha mostrat “convençut” que és “un bon acord”. Collboni també ha agraït que “en un moment complicat com aquest” la militància “ha posat de nou Barcelona per davant de les sigles”. En total han votat a la consulta 1.016 persones, el 38,2% d’un total de 2.659 militants, comptant-t’hi els 76 de les joventuts socialistes. En concret, a favor de la proposta hi ha hagut 900 vots, el 89%, 108 en contra, el 10,6%, i 8 nuls, el 0,7%. La votació es va posar en marxa el divendres per internet i aquest dimecres a la tarda s’han obert les urnes per poder votar de forma presencial. Jaume Collboni ha votat a l'Agrupació d'Horta-Guinardó i posteriorment ha participat de l'assemblea extraordinària convocada amb motiu de la consulta.

Summary: El 89% de la militància del PSC de Barcelona dóna suport al pacte de govern amb Colau


Més d'un centenar de dones i alguns homes s'han concentrat aquest dilluns a la tarda a la plaça Sant Jaume de Barcelona per donar suport a la víctima, menor d'edat, d'una violació múltiple a Manresa fa dos anys, cas que aquests dies s'està jutjant a l'Audiència de Barcelona. La convocatòria feta per diverses entitats feministes també s'ha celebrat en altres localitats. S'han pogut llegir pancartes i cartells i escoltar càntics i crits en contra de les agressions sexuals i la violència contra les dones, i a favor de les víctimes. També s'ha criticat la "justícia patriarcal" per no considerar agressió sexual qualsevol abús sexual sense consentiment explícit de la víctima. A la concentració, afectada parcialment per un aiguat, s'hi han pogut veure nenes. Durant la concentració, diverses entitats feministes han llegit manifestos on s'ha criticat la violència que encara pateixen les dones, la inseguretat de moltes d'elles i la dificultat per tirar endavant investigacions judicials contra els agressors sexuals, i s'ha mostrat solidaritat amb la víctima de Manresa i altres.

Summary: Més d'un centenar de dones es concentren a la plaça Sant Jaume a favor de la víctima de la violació múltiple de Manresa


Un jove de 27 anys ha mort aquest dilluns al migdia mentre feia escalada al Ripollès, en una zona propera a l'estació de Vallter2000. L'accident ha tingut lloc poc abans de dos quarts de dotze del migdia. La víctima ha anat a parar en una canal, ha patit un traumatisme cranioencefàlic i ha mort a conseqüència de la caiguda. Els Bombers i els Mossos d'Esquadra han activat els seus equips de muntanya, que s'han desplaçat fins a l'àrea on ha tingut lloc l'accident per rescatar el cos del jove escalador. Fins a la zona també hi ha anat l'helicòpter medicalitzat del Servei d'Emergències Mèdiques (SEM). De moment es desconeix la identitat de la víctima, però les primeres informacions apunten que el jove estava sol quan ha patit l'accident i s'ha precipitat muntanya avall.

Summary: Mor un jove de 27 anys mentre feia escalada en una zona propera a l'estació d'esquí de Vallter2000


La líder de Ciutadans (C’s) a Catalunya, Inés Arrimadas, ha valorat les declaracions del president de la Generalitat, Carles Puigdemont, que aquest divendres va demanar “coratge” a l’Estat per negociar en un any els termes del referèndum d’autodeterminació. Davant d’això, Arrimadas ha criticat que Puigdemont “renunciï a influir en la política espanyola” i ha assegurat que des de C’s treballaran per ser “influents” dins l’estat espanyol i per una major “integració en el projecte comú espanyol”. “Els catalans hem de ser els impulsors de les reformes d’Espanya perquè formem part del projecte”, ha assegurat des de Sant Cugat, durant la seva visita a la Fira del Vermut de Catalunya que se celebra aquest cap de setmana. D’altra banda, la cap de C’s ha criticat que el Govern utilitza determinades decisions del TC com “excusa per a tot”.  Arrimadas ha fet aquestes valoracions des de Sant Cugat, durant la seva visita a la Fira del Vermut de Catalunya. Durant l'atenció als mitjans de comunicació, la líder de C’s ha valorat la manifestació que s’ha convocat per demà a Barcelona per protestar per la suspensió d’articles de lleis catalanes com la d’emergència habitacional, energètica i d’igualtat per part del Tribunal Constitucional. Les entitats organitzadores de la mobilització – que porta per lema ‘Els drets no se suspenen’- també han assegurat que amb aquesta manifestació volen mostrar el seu malestar pels recursos d’inconstitucionalitat del govern del PP i les retallades en els serveis públics per part de diferents governs.  Davant d’això, Arrimadas ha comentat que la solució “no és el victimisme ni una manifestació frontista” sinó canviar les normatives. En aquest sentit, des de C’s han assenyalat que el Govern utilitza determinades decisions del TC com “a excusa per a tot” i ha recordat que “no hi ha cap sentència que els impedeixi utilitzar el fons de pobresa energètica o signar convenis amb les empreses de subministraments d’electricitat, gas o aigua”.  Pel que fa a les eleccions del 26-J, Arrimadas ha comentat que com més escons obtingui C’s més “fàcil” serà que hi hagi un nou govern “net, reformista, assenyat i moderat” que canviï Espanya “de dalt a baix”. A més, ha assenyalat que si tots els partits tinguessin l’actitud de Ciutadans “arribant a acords, renunciant a cadires en favor de continguts i parlant amb tothom” no hagués calgut convocar unes segones eleccions generals.

Summary: C’s critica que Puigdemont “renunciï” a influir en la política espanyola


El candidat de Democràcia i Llibertat torna a menystenir el referèndum d'Iglesias ACN Barcelona.-El candidat de Democràcia i Llibertat, Francesc Homs, ha constatat que el bipartidisme no s'ha acabat a Espanya perquè el que s'ofereix és "canviar el PP per C's i el PSOE per Podem". "Estem en el mateix bipartidisme, és el mateix de sempre, és una simetria total i absoluta, és un nou bipartidisme a base de quatre i no a base de dos", ha denunciat en un acte sobre pensions, on ha tornat a menystenir el referèndum de Pablo Iglesias. Al seu parer, "un referèndum no pot ser en si mateix un objectiu, no es pot dir 'jo la meva solució és un referèndum'. Per a les pensions la solució pot ser un referèndum?", ha preguntat. Homs ha garantit que les pensions estarien garantides amb un estat independent, i ha apuntat que negar això és "negar la força de la gravetat".

Summary: Homs constata que el bipartidisme no s'ha acabat perquè C's és el mateix que el PP i Podem és igual que el PSOE


El Museu Nacional Arqueològic de Tarragona (MNAT) celebra aquest cap de setmana una jornada de portes obertes abans de tancar per fer unes obres de renovació en tres fases que s'allargaran quatre anys. Dilluns comença la primera fase dels treballs de condicionament i modernització de les instal·lacions a la seu central a la plaça del Rei. Mentrestant, la major part de les col·leccions seran traslladades temporalment als magatzems del MNAT per a la seva conservació i restauració, mentre que una selecció de peces especialment representativa de les col·leccions s'exposarà al Tinglado 4, al Moll de Costa del Port de Tarragona. La primera fase contempla les obres de condicionament arquitectònic i climatització a càrrec del Ministeri d'Educació i Cultura, titular de l'equipament, per 4 milions d'euros. A més, la Generalitat s'encarregarà de traslladar i restaurar les peces exposades. El projecte arquitectònic ha estat redactat pels arquitectes Miquel Orellana i Rubén Las Heras i intervindrà per donar solució a l'actual precarietat en què es troben les instal·lacions i millorar els aspectes de conservació preventiva, accessibilitat i confort per als visitants. Sota el nom de 'Tàrraco/MNAT', l'exposició de la T4 del Port presentarà una síntesi de la història de Tàrraco amb una selecció excepcional i representativa de les col·leccions museístiques. Algunes d'aquestes peces, com les provinents del Teatre romà (dues estàtues de togats i un cuirassat) o les col·leccions de bronze, s'estan restaurant al Centre de Restauració de Béns Mobles de Catalunya per a la seva exposició, que s'inaugurarà el 16 de juny amb motiu de la celebració dels Jocs Mediterranis a partir del 22 de juny. El Departament de Cultura assumeix el projecte museogràfic, que s'està acabant de redactar, i la seva instal·lació. Tot plegat, amb una inversió d'1,1 milions d'euros. La nova exposició permanent obrirà al públic el 2021 amb un nou discurs renovat i actual. Finalment, la tercera fase concertarà un itinerari conceptual i museogràfic que unirà el MNAT amb el Pretori i les voltes del Circ. Aquest és un projecte conjunt amb el Museu d'Història de la Ciutat de l'Ajuntament de Tarragona que té la voluntat de fer d'aquest pol patrimonial l'epicentre del coneixement del passat romà de Tàrraco i de la romanitat a Catalunya. La reforma del MNAT s'emmarca en el projecte comú de la Generalitat i l'Ajuntament de Tarragona de posada en valor del patrimoni romà de la ciutat iniciat el 2015 en aplicació del Pla de Gestió del Patrimoni Mundial de Tàrraco. L'objectiu principal és fer de Tarragona una ciutat de referència en matèria de protecció, conservació i difusió del patrimoni cultural. Tot plegat queda englobat amb altres actuacions, com les del Teatre romà, les Muralles, el Circ i la Part Alta de la ciutat o la vil·la romana imperial dels Munts a Altafulla. El museu nacional arqueològic més antic de Catalunya El Museu Nacional Arqueològic de Tarragona és el més antic de Catalunya en la seva especialitat. Es va formar durant la primera meitat del segle XIX, a partir de col·leccions dels segles XVI, XVII i XVIII, tot i que la major part dels fons han estat recuperats en els últims cent cinquanta anys com a conseqüència de la construcció del port modern, de l'extraordinari creixement urbanístic de la ciutat i del seu entorn. El museu es va consolidar definitivament i va romandre a l'edifici de la plaça de la Font més de cent anys, fins que el 1960 es va traslladar a l'edifici que ocupa actualment a la plaça del Rei, edificat de nova planta com a museu, amb la particularitat que al subsòl es conserva un fragment del llenç de la muralla. L'any 1982 la seva gestió va ser transferida a la Generalitat de Catalunya. Des del 2014, el Museu i les seves seus són gestionats per l'Agència Catalana del Patrimoni Cultural. El Museu Arqueològic destaca per la seva col·lecció d'època romana, especialment de la Tàrraco del segle II aC fins a la tardorromanitat. Conformada des del segle XVIII a partir d'iniciatives privades i a partir de 1845 en tant que institució pública, la col·lecció del MNAT recull, entre d'altres, la impressionant estatuària del Teatre romà, les restes arquitectòniques del temple d'August i del fòrum provincial, una àmplia mostra dels pedestals i estàtues que decoraven els espais públics de la capital d'Hispània conformant la més excepcional col·lecció epigràfica de la península, així com una diversa mostra d'objectes de la vida quotidiana dels seus habitants, des dels esclaus fins als representants de la família imperial. D'entre els objectes de la col·lecció destaquen els mosaics de la Medusa i dels Peixos, la col·lecció de pintures d'una domus de Tàrraco, la Nina d'Ivori trobada a la Necròpolis Paleocristiana, o l'escultura d'Antinous, que forma part de la majestuosa decoració de la Vil·la dels Munts d'Altafulla.

Summary: El MNAT celebra una jornada de portes obertes abans de tancar quatre anys per obres de reforma


Tretze empreses vinícoles i agroalimentàries de Batea han reclamat formalment a l'alcalde, Joaquim Paladella, que retiri la seva amenaça de traslladar el municipi a l'Aragó com a resposta al que considera "discriminació" per part de la Generalitat. Els empresaris, majoritàriament propietaris de cellers, la principal activitat econòmica del poble, han presentat aquest dilluns al matí una instància davant l'Ajuntament en aquesta línia i recordant a l'alcalde que la difusió de la seva proposta els ha "perjudicat seriosament". "S'ha començat a produir rebuig dels productes que comercialitzem i un deteriorament" de la seva "imatge". Temen, a més, que un possible canvi en l'adscripció administrativa del municipi suposaria canvi substancials en la pertinença tant a la DO Terra Alta com a la DO Catalunya, sota les quals es comercialitzen els vins produïts al poble. En el text de la instància, els empresaris no només discrepen obertament de la proposta de reassignació territorial de Paladella: remarquen que les seves declaracions mediàtiques i la dimensió aconseguida han "marcat una imatge exterior del nostre poble negativa i completament contrària a la realitat". Un fet, afegeixen, que els "ha perjudicat seriosament". Retreuen a l'alcalde, fins i tot, que no hagi complert la seva funció de "potenciar els recursos econòmics de la zona" i que no s'adapti "al sentir de la majoria del poble". "Diferents cellers han tingut queixes per part dels seus clients, dient-los que deixaran de comprar els vins de Batea, no de la Terra Alta sinó de Batea. La imatge que teníem com a productors de vins de qualitat  ara és una altra, tenint en compte que el mercat català és el més important que tenim els vins de la Terra Alta. Són unes declaracions molt desafortunades: ens fa mal a la imatge, als clients fets d'un mercat català que és molt important, a la projecció dels vins i bodegues de la Terra Alta i de Batea", subratlla Josep Arrufí, un dels celleristes bateans signant i president de la DO Terra Alta. A la instància s'han afegit Altavins Viticultors, Les Vinyes d'Andreu. Az-Azeytun, Comercial Querva, Pastisseria Barraca, Celler Rialla, Celler Jornou, Celler MAriol, Batevins, Vins la Botera, Vins Carpo, Passtiseria Carla i Vins Maijo. La idea més estesa entre el sector vitivinícola local és que una part molt important de la feina que s'ha fet durant les últimes dècades per modernitzar i difondre la cultura del vi vinculada al territori, així com al nom del poble i la comarca, pot anar-se'n ara en orris només amb les declaracions de Paladella. Recorden que, de fer-se efectiva la seva proposta de traslladar el municipi a l'Aragó, quedaria totalment compromesa la situació comercial dels vins que es venen a través de la DO Terra Alta i la DO Catalunya. "Ni sabem com quedaria l'adscripció a la primera i, per descomptat, hauríem de renunciar a la segona", alerten. Tot plegat, ha generat una profunda preocupació en un sector, recorda, que s'ha convertit en la DO amb major projecció de tot Catalunya i amb un ampli potencial de creixement. "No es pot especular amb el futur d'un sector agroalimentari que és la base de l'economia local i s'ha de tenir en compte  l'impacte que poden tenir sobre el mateix certes decisions i accions polítiques", argumenten. La instància tancar reclamant directament l'alcalde una "rectificació pública" i que retiri la seva proposta, "tot reconeixent que el sentiment de la població no és en cap cas deixar de pertànyer a Catalunya". També volen que emprengui "totes les accionis necessàries per pal·liar els efectes de la seva actuació". Arrufí considera les declaracions són "desafortunades" i no reflecteixen la "realitat ni el treball" dels nostres pares sobre el vi, l'elaboració del vi i el treball a les nostres vinyes. "Personalment no ho entenc. El senyor Paladella ha estat un polític que ha fet coses molt bones a Batea però això li passarà factura. No tot val i ho hem de fer saber. Cal tenir una mica d'ètica política i personal", ha assegurat, tot recordant l'esforç que efectua el sector en aquests moments per promoure la cultura del vi vinculada al territori i, al mateix temps, lluitant també contra fenòmens com la massificació eòlica a la comarca, precisament, un dels motius que addueix l'alcalde per plantejar la marxa de Catalunya.

Summary: Empreses vinícoles de Batea alerten que l'amenaça de marxar a l'Aragó genera rebuig entre els seus clients


El Parc Nacional d'Aigüestortes i Estany de Sant Maurici ha celebrat aquest divendres el 25 aniversari del Curs de Guies Interpretadors. Durant aquest quart de segle ha format més de 500 guies. La majoria són de les comarques del Pallars Sobirà (208), el Pallars Jussà (50), la Val d'Aran (74) i l'Alta Ribagorça (130). La resta, un total de 48, de la resta de Catalunya o països com Alemanya, Polònia, Portugal, Israel, Xile o Argentina. El perfil dels alumnes és molt variat i s'hi troba des d'alcaldes i presidents dels Consells Comarcals, a bombers, agents rurals, mossos d'esquadra, professors, guies, periodistes, escriptors o empresaris del senderisme i el medi natural. Boí, Espot, Salardú i la Torre de Capdella, han acollit alguna edició del curs de guies. La trobada d'aquest divendres ha servit per reconèixer a tots els alumnes i les empreses que han anat creant, vinculades a l'educació i la interpretació ambiental o a la gestió del medi natural o a altres camps professionals relacionats, directament o indirectament, la tasca que estan duent a terme. La jornada ha començat amb una visita a l'estany de Sant Maurici i la cascada de Ratera seguit d'un dinar per a tots els participants de la trobada a Espot. Per acabar s'ha fet l'acte commemoratiu amb una projecció de fotografies i lliurament dels certificats de la darrera promoció de guies interpretadors. La commemoració ha comptat amb el president del Patronat del Parc, Josep Enric Llebot i la directora, Mercè Aniz. Així mateix hi ha assistit l'alcalde d'Espot i guia interpretador del Parc, Josep Mª Sebastía, l'alcalde de la Torre de Capdella, Josep Mª Dalmau, el president del Consell Comarcal de l'Alta Ribagorça i guia interpretador del Parc, Josep Lluís Farrero i el vicepresident del Consell Comarcal de Pallars Jussà, Martí Cardona.

Summary: El Parc Nacional d'Aigüestortes ha format més de 500 guies interpretadors amb 25 anys


Itàlia renacionalitzarà l'aerolínia Alitalia per la crisi pel coronavirus. El decret aprovat per l'executiu italià aquest dilluns, el qual encara no es coneix en la seva totalitat, preveu un pla per salvar l'aerolínia, que es troba en concurs de creditors des del 2017. Segons apunten els mitjans italians, el decret preveu crear "una nova companyia controlada completament pel ministeri d'Economia i Finances, o controlada per una companyia predominantment pública i de participació pública indirecta". Aquesta nova companyia assumirà el control tant d'Alitalia com de la seva filial Alitalia CityLiner.

Summary: Itàlia nacionalitzarà Alitalia per la crisi pel coronavirus


El COPATE ha iniciat els tractaments contra el mosquit als espais naturals del delta de l'Ebre. La campanya s'ampliarà de 3 a 4 tractaments i també es passarà de 3.000 a 4.000 hectàrees tractades als arrossars perimetrals als municipis - treball que es farà al juny-. Els temporals de l'hivern i les pluges d'aquesta primavera han incrementar les zones amb aigua estancada i "caldrà redoblar esforços perquè el tractament tingui efecte". Tot i la incertesa dels primers moments de l'estat d'alarma per la covid-19, els serveis de salubritat es van considerar essencials i s'han mantingut els calendaris. La setmana vinent es faran també els mostrejos al riu Ebre per poder fer el segon tractament contra la mosca negra, la setmana següent.  El Consorci de Polítiques Ambientals de les Terres de l'Ebre (COPATE) va iniciar aquest dilluns el tractament contra el mosquit en els espais naturals del Delta. Amb una avioneta, es van tractar 220 hectàrees a l'hemidelta esquerre, que acumula més noves zones inundades arran dels temporals, i es ruixa aquest dimarts i dimecres els espais de l'hemidelta dret. El COPATE preveu que serà una campanya intensa perquè amb l'acumulació de pluja durant la primavera i després del temporal Gloria i les inundacions que va provocar, hi ha més espais amb aigua estancada on poden els focus larvaris poden tenir més incidència.  "Hi ha Delta canviant, amb més zones d'aigua embassada, sobretot l'hemidelta esquerre i també al dret, als calaixos de Buda o al terme de la Ràpita, al Trabucador. Els efectes del temporal sumats als aiguats continuats que tenim, deixa un Delta en més zones humides i haurem de redoblar esforços perquè els tractaments tinguin efecte", ha assenyalat Joan Alginet, president del Consorci. Enguany en lloc de 3 tractaments se'n faran 4.  El pressupost per als serveis de salubritat del COPATE ha augmentat amb més aportació de la Generalitat, que en paga la meitat, i la Diputació de Tarragona, que en paga una quarta part. La resta va a càrrec dels ajuntaments del Delta. Aquest mateix model es va proposar als municipis de la ribera de l'Ebre per augmentar el pressupost dels tractaments contra la mosca negra. S'estava negociant també, davant els dubtes d'algunes poblacions, que la Diputació oferís ajudes per assumir aquest cost als municipis. Alginet ha apuntat que superat el confinament i la crisi sanitària es reprendran aquestes converses com també les del nou model de conveni que es reclama perquè les campanyes de la mosca negra no estiguin condicionades a temps administratius i traves burocràtiques que en retarden l'inici, i en conseqüència, l'efectivitat.  Enguany per segona vegada en 14 campanyes, el tractament de la mosca negra es va poder començar a l'hivern, com recomanen els tècnics. Els mostrejos posteriors a aquell primer tractament del mes de febrer va evidenciar la poca presència de larves, també per l'arrossegament d'algues amb les crescudes del riu durant els temporals. La setmana vinent es faran els mostrejos previs per començar el segon tractament la setmana següent, als volts del 20 d'abril.  El mosquit i el canvi climàtic El COPATE i el Parc Natural del Delta de l'Ebre assenyalen que amb el canvi climàtic, el mosquit trobarà cada cop més un hàbitat idoni i òptim per a reproduir-se. Amb més inundacions, temperatures més altes i zones on serà més difícil accedir-hi per terra, l'escenari dels serveis de salubritat es complicarà. Alginet ha insistit que caldrà seguir augmentant les previsions de tractament de més espais naturals i més arrossars perquè també poden aparèixer altres obstacles amb controls de salut i alimentaris més restrictius que puguin limitar els tractaments aeris o els tipus de productes utilitzats. "És un debat que està sobre la taula i ho hem de regular de la millor manera possible", ha apuntat.

Summary: Comença una intensa campanya contra el mosquit al Delta per neutralitzar els efectes de les pluges


La veïna del barri barceloní de Vallcarca desapareguda des del 26 de març va ser trobada morta el dissabte 6 d'abril, segons han indicat els Mossos d'Esquadra. Es tracta d'una dona de 58 anys que treballava als serveis socials de Mataró, segons ha pogut saber l'ACN. Els familiars de la dona, que segons els Mossos ha estat trobada morta sense indicis de criminalitat, van denunciar la desaparició el dijous 28 de març. A més d'encetar una investigació, els Mossos van difondre a través de les xarxes socials la fotografia de la desapareguda, demanant la col·laboració ciutadana.

Summary: Troben morta la veïna del barri de Vallcarca de Barcelona de 58 anys desapareguda des del 26 de març


La directora de l'àrea econòmica d'Smatsa, Lourdes Millat, nega que la companyia financés amb 100.000 euros un sopar del PSC de Sabadell durant la campanya electoral de l'any 2011, quan Manuel Bustos era el cap de llista. Així ho ha explicat a l'ACN l'advocat de l'acusació popular, Raúl García Barroso, després que Millat hagi comparegut en relació amb la peça 28 del 'cas Mercuri' que investiga presumptes irregularitats en l'adjudicació del contracte del servei de neteja viària i recollida d'escombraries a Smatsa. Aquest dimecres també han declarat diversos funcionaris de l'Ajuntament que s'han negat a respondre les preguntes de l'acusació popular i han afirmat que desconeixien que la companyia pagués els seus viatges de feina.  En la segona jornada de declaracions dels investigats per la peça 28 del 'cas Mercuri' la directora econòmica d'Smatsa s'ha expressat en la mateixa línia que ahir ho van fer l'exalcalde de Sabadell, Manuel Bustos i el seu germà, Paco Bustos i ha defensat la comptabilitat de la companyia i la relació d'aquesta amb el consistori vallesà.  Segons ha explicat l'advocat de l'acusació popular, Raúl García Barroso, Millat ha negat la seva implicació o la de l'empresa amb el polèmic acte de campanya que va celebrar-se a la Pista Coberta d'Atletisme de Sabadell l'any 2011. "En concret jo li he preguntat per un missatge de Paco Bustos en què ell deia a un altra persona que per rebre els 3.000 euros d'Smatsa per l'acte parlés amb ella, però Millat ha dit que no va rebre cap trucada, que no va fer cap pagament extraoficial i que no en sap res", explica l'advocat. Per la seva banda, Francesc Feliu i Ricard Garrido, dos funcionaris que també han comparegut aquest dimecres davant la magistrada Beatriz Faura, han afirmat que desconeixien que Smatsa es fes càrrec dels seus viatges de feina. "Han dit que la seva percepció era que qui ho pagava era l'Ajuntament", ha apuntat Barroso i que hi van anar perquè els seus caps els ho van dir: "Un fins hi tot ha dit que quan va arribar al lloc es va trobar per sorpresa que el Paco Bustos també hi era", ha assenyalat.  Barroso ha explicat que aquests dos investigats s'han negat a respondre les seves preguntes: "Anaven amb un guió pactat", afirma l'advocat que diu que també han dit no hi havia "cap tipus de tracte de favor" del consistori envers la companyia. Demà està previst que continuïn les declaracions relacionades amb aquesta peça separada del 'cas Mercuri'. Entre d'altres haurà de declarar l'exregidor del PSC i exprimer secretari de la formació a Sabadell, Cristian Sánchez, a qui Paco Bustos va apuntar com a persona encarregada de l'organització de l'acte de la Pista Coberta d'Atletisme.  La investigació d'aquesta peça es va iniciar a partir de les presumptes irregularitats detectades en l'adjudicació del servei de neteja viària i la recollida d'escombraries de Sabadell a l'empresa Smatsa, membre del grup Vendex, quan Manuel Bustos era alcalde de la ciutat i que ascendeix a 20 MEUR anuals durant vint anys. En la interlocutòria, Beatriz Faura explica que l'entramat estava format per membres del PSC i funcionaris que facilitaven l'adjudicació de contractes al grup d'empreses de Vendex, tant a l'Ajuntament de Sabadell com a d'altres propers com els de Montcada i Reixac o Barberà del Vallès, tots ells liderats per batlles socialistes propers a Bustos.  A canvi d'aquests favors Smatsa hauria pagat viatges a diversos funcionaris, actes de campanya del PSC i el grup ventex hauria retirat multes de la zona blava, entre d'altres contraprestacions.

Summary: La directora econòmica d'Smatsa nega que la companyia financés amb 100.000 euros un sopar de campanya del PSC


Torra i els consellers volen estar així simbòlicament al costat dels líders independentistes i les seves famílies el dia que els traslladen a Madrid per al judici de l'1-O ACN Barcelona.-El Consell Executiu es reunirà de forma extraordinària aquest divendres coincidint amb el trasllat dels presos independentistes a centres penitenciaris de Madrid per ser jutjats per l'1-O. Segons ha pogut saber l'ACN, aquesta reunió del Govern serà a les 13.00 hores del migdia i d'aquí en sortirà l'aprovació d'una declaració institucional de suport als presos i de denúncia d'un judici que consideren polític. Previsiblement, després el president, Quim Torra, i els consellers escenificaran aquest suport simbòlic als líders independentistes i les seves famílies amb la lectura d'aquesta declaració institucional. L'executiu compta reunir-se a aquesta hora perquè preveu que els presos ja hauran deixat els centres penitenciaris catalans i Torra ja haurà finalitzat la seva visita a Brians II, on vol acomiadar-los abans que marxin a Madrid.

Summary: El Govern aprovarà una declaració institucional de suport als presos al Consell Executiu extraordinari de divendres


El líder del PP, Mariano Rajoy, ha insistit aquest dimarts en una compareixença a La Moncloa en la seva aposta per un govern de gran coalició i ha retret al PSOE que ni tan sols s'obrís a dialogar sobre aquesta qüestió. En una compareixença a La Moncloa després de tancar la ronda de contactes del rei Felip VI, Rajoy ha assegurat que en el futur els socialistes hauran de "corregir" aquesta actitud, perquè "al segle XXI no és normal que dues grans forces polítiques que tenen responsabilitats importants i el suport de molts milions d'espanyols no dialoguin perquè un no ho vol fer". També s'ha congratulat que el govern d'esquerres que impulsava Podem no hagi prosperat i ha reiterat els cinc eixos que el PP va proposar per al futur govern espanyol, que a més de la consolidació de la recuperació econòmica i la lluita contra la corrupció i el terrorisme passen per tancar files en una ferma defensa de la unitat d'Espanya.  En una compareixença a La Moncloa –en comptes de fer-la al Congrés, com la resta de líders- Rajoy ha recordat que el mandat de les urnes era un pacte i que el PP va fer una proposta "de coalició" a PSOE i C's. "Quatre mesos després crec que aquesta proposta era la més raonable, la millor per als espanyols i per a Espanya i la segueixo defensant a dia d'avui", perquè implicava constituir un govern "com els que s'han fet a països europeus com Alemanya", ha dit.  Ha recordat que en aquest període C's va votar com a president del govern a Sánchez i el seu programa electoral mentre que Podem "volia un govern d'esquerres que per sort per a Espanya no ha sortit endavant", mentre que el PSOE "va voler pactar amb els dos alhora i va aconseguir fins i tot fer una reunió a 18 que com era previsible no va arribar enlloc".  En aquest sentit ha reiterat que malgrat que "la repetició de les eleccions no és el millor" i "ningú ho volíem", "hauria estat pitjor que s'hagués conformat qualsevol dels governs que han circulat aquests mesos".  Per contra, segons Rajoy, en aquest període ell ha "intentat defensar els interessos dels espanyols que van donar el seu vot i la seva confiança al PP així com els d'una majoria d'espanyols que no han votat el PP i que volen un govern presidit pels principis de moderació, estabilitat i tranquil·litat". "Això és el que continuarem fent al futur", ha sentenciat.  Segons Rajoy, el PP té "ganes, força, i sap quines són les mesures que cal posar a la pràctica" i ell és "realista-optimista" respecte a les possibilitats de repetir com a president i "farà tot el que pugui" perquè sigui així, perquè "s'ho creu".  Creu que té el suport del PP També en clau interna ha "donat les gràcies" als militants del PP que li han donat el seu suport en moments "difícils" en què el PP "no s'ha deixat endur per l'ansietat ni pel carrusel d'ocurrències" dels últims mesos. En aquest sentit ha assegurat que en cap moment s'ha plantejat plegar i que considera que compta amb el suport del partit. "Crec que cal tenir la confiança de més espanyols i treballaré intensament perquè crec en el que faig", ha afirmat.

Summary: Rajoy manté l'aposta per un govern de gran coalició i retreu al PSOE que no s'obrís al diàleg per fer-la possible


Un total de 805 empreses han traslladat la seu social fora de Catalunya des de l'1 d'octubre, segons dades del Col·legi de Registradors. Només durant aquest dimarts 17 d'octubre, 105 companyies han fet el canvi. Entre el 13 i el 16 d'octubre, en van ser 68. Entre l'11 i el 13 en van ser 81. Només el dia 11 n'hi va haver 155 i el dia anterior, 177. Del 2 al 9 d'octubre, van ser 219 les companyies que van traslladar la seu. Des del dia del referèndum, n'hi ha 43 que han fet el camí invers: han portat el domicili social des d'altres parts de l'Estat cap a territori català. Pel que fa a les empreses que han portat la seu social a Catalunya, n'hi va haver 16 entre el 2 i el 9 d'octubre. El dia 10 n'hi va haver 6, el dia 11, en van ser 8 i hi ha 6 casos entre els dies 11 i 13. En van arribar dos entre el 13 i el 16 d'octubre, i 5 el dimarts 17.

Summary: 805 empreses traslladen la seu social fora de Catalunya des de l'1 d'octubre


Granollers tornarà a tenir cinema al centre de la ciutat quan fa 12 del tancament de l’última sala. El nou Cinema Edison, impulsat per l’Ajuntament i gestionat per la Fundació Privada Associació Cultural, es posarà en marxa el 19 de desembre plantejat com un espai integral dedicat al cinema i a la imatge. La previsió és que hi convisquin l’exhibició de pel•lícules amb els programes formatius i el suport a la creació. Amb capacitat per a 350 persones, la sala tindrà una cartellera estable amb diferents pel•lícules durant, com a mínim, de dijous a diumenge, amb intenció de combinar estrenes i films en versió original. Cada setmana també s’oferiran sessions de Cineclub i, un cop al mes, es programaran pel•lícules per al públic familiar. Els objectius del nou projecte, segons informen els impulsors, és “fer prevaldre el valor artístic i cultural” del cinema, mentre es fomenta el consum de cultura dins la ciutat com a element “d’estalvi energètic i de cohesió social”. Al mateix temps, la intenció és fomentar la formació i obrir un espai a les arts audiovisuals en conjunt, mentre l’espai també acollirà festivals com el Fantàstik Granollers, el Docs Barcelona i el CinemaFreshhh.   La sessió inaugural del Cinema Edison –batejat així en homenatge a la Sala Edison, inaugurada el 1906- serà dimecres 19 de desembre a les 19 h, amb una pel•lícula que s’escollirà a través d’una votació popular oberta al web www.cinemaedison.cat i a les xarxes socials de l’equipament. Fins el moment de la projecció no es revelarà el títol del film guanyador.

Summary: Granollers recupera el cinema al centre de la ciutat 12 anys després del tancament de l’última sala


El Sindicat d'Estudiants ha anunciat que suspèn les concentracions previstes per aquest dijous a les 12 del migdia davant la situació de la covid-19 i les dificultats per assistir a les protestes. El sindicat veu "esgarrifoses" les dades del coronavirus publicades pel Departament d'Educació -285 professors i 516 estudiants a Catalunya confinats, dades de dimecres al migdia- i adverteix d'un "desastre" si no hi ha un "pla efectiu" per a la tornada a l'escola. El sindicat informa que la vaga convocada a nivell estatal i que va començar dimecres es manté fins divendres. "La realitat deixa clar que és més necessari que mai exigir un pla de rescat per a l'educació pública", sosté l'organització en un comunicat enviat aquest dijous.  El sindicat demana a la ministra i al conseller d'Educació, Isabel Celáa i Josep Bargalló, "fins quan pensen desoir el clamor de la comunitat educativa" i insta el vicepresident del govern espanyol Pablo Iglesias a "assumir immediatament les reivindicacions del moviment estudiantil" i fer polítiques "a favor de l'escola pública i les famílies treballadores".  "Resulta incomprensible com un govern que es diu d'esquerres, com el del PSOE i UP, parla més amb l'Ibex 35 que amb els i les estudiants i la comunitat educativa", afegeix l'organització en el comunicat. El sindicat també manté les rodes de premsa d'aquest dijous al matí, a Tarragona i a Girona.

Summary: El Sindicat d'Estudiants suspèn les concentracions d'aquest dijous però manté la vaga fins divendres


El PSC no pensa trencar el pacte de govern amb Ada Colau, i en això estan d'acord tant el líder a Barcelona, Jaume Collboni, com també el primer secretari del partit, Miquel Iceta, i el secretari general del PSOE, Pedro Sánchez. En tot cas, fonts socialistes han avisat que trencar aquest acord és "volar" un dels darrers ponts que queden dempeus a Catalunya. Les mateixes fonts han apuntat a l'ACN que aquest pacte deixa fora la qüestió nacional i garanteix la governabilitat de la ciutat des d'un espai "transversal que aplega totes les sensibilitats de l'esquerra". En tot cas, els socialistes estan tranquils malgrat les pressions de BComú, que ha advertit que obrirà una reflexió sobre el pacte si el PSC no es desmarca del 155.  Aquest mateix divendres, Ada Colau ha pressionat els socialistes catalans perquè no donin suport a aquesta mesura, i ha considerat "inconcebible" que ho pugui fer al Senat un expresident de la Generalitat com José Montilla.  Colau ha reconegut que si el PSC no es desmarca del 155, BComú obrirà un període de reflexió i prendrà les decisions que consideri, tot i que alhora ha defensat que el pacte amb els socialistes funciona bé.

Summary: El PSC no pensa trencar el pacte amb Colau i avisa que fer-ho és "volar" un dels darrers ponts que queden a Catalunya


La Clínica Universitat de Navarra i l'Institut de Salut Global de Barcelona (ISGlobal) inicien un assaig clínic per investigar l'eficàcia de la ivermectina en la disminució de la transmissió de la covid-19. Amb aquest treball es busca determinar si en les persones tractades amb ivermectina el virus desapareix amb més rapidesa. Aquest antiparasitari té un efecte antiviral comprovat contra altres virus d'ARN de cadena única, com el dengue o la febre groga. A més, té un paper immunomodulador que és interessant avaluar, ja que s'ha vist que un dels grans problemes del coronavirus és la seva resposta immune desordenada, expliquen els investigadors. Recentment s'ha demostrat que la ivermectina pot inhibir la replicació del coronavirus in vitro a molt altes dosis, però encara no s'ha estudiat en viu. Ara es donarà una dosi a 24 pacients amb malaltia lleu, amb menys de 48 hores des de la presentació de símptomes i sense factors de risc.  Aquests pacients de recent diagnòstic no necessiten ingrés, ja que el seguiment es realitza a casa durant el seu període d'aïllament domiciliari. La dosi es donarà quan vinguin a la clínica per fer la prova PCR, i després se'ls farà un seguiment durant un mes a casa seva. Els investigadors hi aniran cinc vegades per prendre'ls mostres nasals i controlar la simptomatologia. Així veurem si la ivermectina aconsegueix que negativitzin més ràpid.

Summary: Un nou estudi avalua l'ús de la ivermectina per disminuir la transmissió del coronavirus


La Cecot ha demanat proporcionar "l'estabilitat necessària" al nou Govern per donar confiança al "sector econòmic" i afavorir "la creació i consolidació d'empreses". La patronal vallesana ha afirmat que "malgrat la complexitat de la situació política", Catalunya "comptarà en breu amb un Govern constituït que haurà d'impulsar polítiques de suport a l'empresa per aprofitar la conjuntura econòmica" que "actualment és favorable". Segons afirma la Cecot en un comunicat d'aquest dimarts, és "bàsic" que es garanteixi "l'estabilitat" del nou Govern per poder fer un "salt qualitatiu" en relació al creixement econòmic. D'altra banda, la patronal presidida per Antoni Abad també ha demanat que s'impulsin "polítiques de suport a la internacionalització, la digitalització i la innovació com a pilars de la competitivitat empresarial". En aquest sentit, la Cecot ha reclamat un increment en el pressupost de la Generalitat de les "àrees de competitivitat" davant les "mancances" d'anteriors pressupostos i que es potenciï l'exportació, innovació i digitalització de les empreses.

Summary: La Cecot demana proporcionar "l'estabilitat necessària" al nou Govern per donar confiança al sector econòmic


Els Mossos i la policia espanyola detenen una cinquantena de membres entre membres del grup i clients ACN Barcelona.-Els Mossos d'Esquadra i la policia espanyola han desarticulat una organització dedicada a suplantar identitats a canvi de 2.000 euros en els exàmens per obtenir el carnet de conduir. En total, la policia catalana ha detingut 46 persones entre membres del grup i clients, ubicats en diverses ciutats i d'origen majoritàriament de Ghana i Nigèria. Els membres del grup es presentaven a les proves amb un document falsificat, excepte en aquells casos en què l'aspirant i l'usurpador tenien trets físics similars. A més fabricaven qualsevol tipus de document destinat a la seva venda entre la comunitat ghanesa resident a l’Estat espanyol. Cobraven 600 euros per passaport, 300 euros per permís de residència i 150 euros per certificat, segons els Mossos d'Esquadra. La investigació es va iniciar el 2016 quan agents dels Mossos es van presentar a la sala d'exàmens teòrics de la Prefectura Provincial de Trànsit de Tarragona per verificar la identitat dels aspirants i van detectar irregularitats en la targeta d'identitat d'un dels aspirants, originari de Ghana. L'home va quedar detingut després de constatar que es tractava d'un document falsificat i de comprovar-ne la identitat real. La policia catalana ho va començar a investigar com un possible cas de falsedat documental, la usurpació d'estat civil i, probablement, de delictes eventualment posteriors contra la seguretat viària donat que tota l'activitat delictiva estaria encaminada a proveir fraudulentament d'un permís de conduir a persones que no disposen de les habilitats necessàries per a la conducció. La trama tenia un líder que organitzava la resta de components i que residia a Alcorcón, a Madrid. Els clients eren persones que necessitaven adquirir el carnet ràpidament, que no parlaven l'idioma o que volien evitar haver d'estudiar. Una altra branca de l'organització s'encarregava de produir i vendre gran quantitat de documents falsificats de diverses tipologies: passaports, certificats de naixement, certificats penals i segells per a legalitzacions distribuïts principalment entre la comunitat ghanesa resident a l’Estat espanyol i pels quals sol·licitaven diverses quantitats de diners. Aquests documents eren utilitzats per adquirir noves identitats a Espanya, obtenir permisos de residència o sol·licitar tot tipus d'ajudes i prestacions estatals, autonòmiques o municipals. També clonaven les targetes bancàries que utilitzaven els suplantadors per adquirir els bitllets de transport quan es desplaçaven a les diferents Direccions Provincials de Trànsit. Després d'analitzar totes les dades obtingudes els agents van establir el dispositiu operatiu i van registrar sis immobles quatre a Madrid i dos a Barcelona on s'han trobant gran quantitat de documentació de persones que haurien obtingut el permís de conduir d'aquesta manera fraudulenta. La investigació, que continua oberta, s'ha saldat fins al moment amb la detenció de 46 persones: setze a la demarcació de Barcelona, deu a Madrid,  dues a Múrcia, dues a Logronyo, tres a Biscaia, set a Saragossa, dues a Burgos, dues a Alacant i una a Las Palmas, Almeria i Lleida.

Summary: Desarticulada una organització dedicada a suplantar identitats en els exàmens per obtenir el carnet de conduir


El coordinador general del PP i regidor a Badalona, Xavier Garcia Albiol, ha ofert els vots dels 10 regidors populars al PSC per fer la moció de censura i "treure els independentistes" de l'alcaldia. A canvi, però, demana als socialistes que li presentin una relació dels regidors que formarien el nou govern. Albiol, en aquest sentit, ja ha avançat que un govern amb els 4 regidors del PSC és "d'acudit" i que el PP no hi donaria suport.  Xavier Garcia Albiol ha admès que "aquest no és l'escenari ideal" pel PP, però que tot i així prefereix un alcalde del PSC abans que "una alcaldessa de la CUP". "Avui el PSC deia que no vol seure amb el PP (per formar un govern).  La nostra resposta és donar igualment suport (...) Aquí té els 10 regidors del PP", ha etzibat.  Per això, ha parlat del "sacrifici personal" del PP en tant que els populars no entrarien al govern.  Tot plegat, arriba després que la setmana passada el PSC va proposar impulsar una moció de censura però sense que l'alcalde fos Albiol, malgrat el PP és la força majoritària a l’Ajuntament. "Em cauria la cara de vergonya", ha reblat el regidor popular.   En aquest sentit, i a canvi del suport a la moció, Albiol ha demanat als socialistes que "en 48 o 72 hores" facilitin una llista amb els regidors que conformarien el nou equip de govern.  Abiol, però,  ja ha avisat que un govern amb només els quatre regidors del PSC  "no seria seriós ni garantiria la gestió de la ciutat" . "Suposo que el PSC té articulat un govern alternatiu", ha dit amb ironia. "És de sentit comú", ha continuat  Albiol, que la condició del PP per donar suport a aquest hipotètic govern alternatiu és que no hi hagi cap força independentista.  "Que presentin la seva proposta i ja veurem com ho articulen" ha contestat Albiol quan li han preguntat per si donaria suport a un possible govern entre PSC i C’s.

Summary: Albiol ofereix els 10 regidors per a una eventual moció de censura a Badalona però descarta formar govern amb el PSC


El trasplantament d'illots pancreàtics falla com a tractament de la diabetis 1 perquè no tenen capacitat de crear nous vasos que permetin l'arribada de nutrients a les cèl·lules. Partint d'aquesta premissa, investigadors de l'IDIBAPS i de la Universitat de Barcelona han liderat un estudi que identifica un proteïna com a potencial moduladora de la revascularització dels illots pancreàtics. En un treball amb ratolins diabètics trasplantant amb illots d'altres animals o humans, els investigadors han demostrat que els empelts que no tenen aquesta proteïna experimenten una major revascularització, i per tant, les cèl·lules són viables i hi ha una recuperació els nivells de sucre normals i de la tolerància de la glucosa.  Una de les estratègies emprades per al tractament de la diabetis tipus 1 és el trasplantament d'illots pancreàtics, uns cúmuls formats per diferents tipus de cèl·lules amb funció endocrina que produeixen hormones com la insulina i el glucagó. En la diabetis de tipus 1 les cèl·lules beta dels illots, les encarregades de la producció de la insulina, són destruïdes de forma selectiva per un procés autoimmune.   És per aquest motiu que el trasplantament d’illots pot restablir la funció fisiològica en pacients amb aquest tipus de diabetis. Segons explica Ramon Gomis, líder de la investigació, assegura que aquest trasplantament té ''algunes limitacions'', ja que hi ha dos reptes que s'han de superar. Per una banda, els que estan relacionats amb l'administració crònica d'immunosupressors i amb el fet que l'empelt no es revascularitza de la forma adequada, amb el que els nutrients i l'oxigen no li arriben. Aquesta deficiència provoca que els illots deixin de ser viables i morin. Per això, en la investigació, segons explica la coordinadora del treball, Rosa Gasa, s'han centrat en aconseguir que en el moment del trasplantament es creïn els vasos suficients per mantenir els illots en condicions òptmies i millorar l'èxit d'aquesta estratègia per al tractament de la diabetis 1.  L'estudi, que s'ha publicat a la revista 'Science Translational Medicine', conclou que els investigadors doncs, han identificat una diana molecular que permetria que els illots pancreàtics trasplantats fossin viables. És un enzim que es troba a totes les cèl·lules i que inhibint-lo, es dona una major revascularització, cosa que es tradueix en una millor funcionalitat i supervivència dels illots.  Segons Gomis, el treball constitueix una prova de concepte que pot portar a eliminar un dels motius que fan que el trasplantament d'illots pancreàtics falli. El següent pas, diu Gomis, serà provar els inhibidors en el trasplantament d'illots en humans i valorar-ne l'èxit.

Summary: Identificat un mecanisme per millorar el trasplantament d'illots pancreàtics en diabetis tipus 1


Després de l'anunci del govern de Barcelona sobre l'oferta d'un acord polític a ERC per aprovar el tramvia fora del plenari, el president del grup municipal del PSC, Jaume Collboni, ha demanat "més rigor i menys mercadeig" a l'equip de Colau en el que considera "un dels projectes més estratègics de Barcelona". El socialista creu que la proposta d'acord polític és un "invent" i la negociació del tramvia "és una qüestió prou important" com per aprovar-la amb "papers escrits a darrera hora que es mouen entre despatxos". De fet, el grup municipal ha anunciat que no coneixia aquesta proposta d'acord i demana que el projecte es porti a votació del plenari d'una forma seriosa. Collboni, a més, creu que aquest intent d'acord "a darrera hora" és a causa de "no haver fet els deures des del primer minut" buscant acord amb la resta de formacions polítiques.

Summary: Collboni demana "rigor" a Colau amb les negociacions del tramvia


Banc Sabadell ha comunicat aquest dimarts que la seva societat filial Hotel Investment Partners, SL, ha venut la totalitat de les accions de la companyia HI Partners Holdco Value Added, una plataforma de gestió hotelera, a Halley Holdco, societat controlada pels fons assessorats per filials de The Blackstone Group per un preu inicial de 630,733 milions d'euros. L'entitat bancària, amb seu social a Alacant, ha informat que la xifra final encara està condicionada a eventuals ajustos que en tot cas no seran rellevants. Banc Sabadell informa a la Comissió Nacional del Mercat de Valors (CNMV) que l'operació impactarà positivament en els comptes de resultats del 2017 en 55 milions d'euros, amb una aportació de 22 punts bàsics de solvència en termes de CET1 en el tancament de l'exercici d'aquest 2017. Banc Sabadell informa que l'operació anunciada està condicionada a l'obtenció de la preceptiva autorització de la Comissió Nacional dels Mercats i la Competència.

Summary: Banc Sabadell obté 631 milions d'euros per la venda de la seva plataforma de gestió hotelera


Prop de 200 veïns de Sant Cugat del Vallès s'han concentrat aquest dimarts a la plaça d'Octavià de la ciutat per condemnar l'agressió sexual que una noia menor d'edat va patir divendres a la zona d'oci de la carretera de Rubí del municipi. Durant la protesta, convocada pel col·lectiu feminista Hora Bruixa, s'han sentit crits com "cap agressió sense resposta" o "la nit és nostra". Els convocants han llegit un manifest en què han rebutjat els fets i han reclamat que les polítiques de gènere siguin una prioritat pels ajuntaments. Tot plegat després que l'executiu local hagi confirmat que aquesta és la segona agressió sexual en menys d'un mes que té lloc en aquesta àrea de discoteques la població.

Summary: Sant Cugat condemna l'agressió sexual a una menor en una zona d'oci del municipi


La titular de Cultura apunta que potser no es veurà la imatge dels Mossos traient els símbols ACN Barcelona.-La consellera de Cultura, Laura Borràs, ha assegurat que no donarà l'ordre perquè es retirin pancartes i llaços de la seva Conselleria, segons ha explicat en una entrevista a 'Ser Catalunya'. Borràs ha admès que al Govern li "violenta" que s'utilitzi els Mossos contra institucions catalanes i ha apuntat que potser no es veuran les imatges de la policia catalana retirant els símbols dels edificis de la Generalitat, tal com ha ordenat la Junta Electoral Central (JEC). Borràs s'ha referit a la Junta com a "Junta Inquisitorial Central" i ha defensat que si els llaços es consideren símbols polítics es posa en evidència que el judici i els presos són "polítics".

Summary: Borràs no donarà l'ordre de treure pancartes i llaços de la seva Conselleria


Junts per Catalunya, la llista electoral que encapçalarà el president Carles Puigdemont -destituït pel govern espanyol- a les eleccions del 21-D, tindrà una seu diferencia del local del PDeCAT, segons ha avançat TV3 i ha pogut confirmar l'ACN. A més, la candidatura que integraran el PDeCAT i independents tindrà una oficina a Barcelona i una altra a Brussel·les, on ara mateix es troben el propi Puigdemont i quatre consellers de la Generalitat destituïts per l'Estat. D'altra banda, fonts coneixedores de la llista també han confirmat que Jordi Sellas dirigirà la campanya electoral de Junts per Catalunya. Sellas és llicenciat en Ciències de la Comunicació per la UAB i va ser director general de Creació i Empreses Culturals del departament de Cultura entre el 2013 i el 2016. També és membre del Consell d'Administració del Teatre Nacional de Catalunya, a més de consultor de Minoria Absoluta i el Gran Teatre del Liceu, i el creador del programa de ràdio i televisió 'Generació digital'.

Summary: Junts per Catalunya tindrà una seu diferenciada del local del PDeCAT per al 21-D


El nen de 3 anys perdut des d'aquest dijous a la tarda a Camós (Pla de l'Estany) ha estat localitzat sa i estalvi aquest divendres al migdia, segons fonts del Departament d'Interior. Han estat uns particulars que han trobat aquest migdia el nen a prop de la casa rural d'on va desaparèixer des d'ahir a la tarda, segons han indicat els Bombers de la Generalitat. Aquest matí un ampli dispositiu de 500 persones, entre Bombers, Mossos, membres de Protecció Civil voluntaris han estat buscant el nen. Passades la una del migdia un home i el seu fill, que no participaven en el dispositiu de recerca, s'han posat en contacte amb els Bombers de la Generalitat per dir que havien trobat el nen. Aquestes persones han portat el petit al mas Ventós, que es troba proper a la casa rural de Can Serrallonga, d'on va desaparèixer. Efectius del Grup d'Actuacions Especials (GRAE) dels Bombers de la Generalitat han anat a buscar el petit al mas Ventós.  Després de donar-li sucs i de protegir-lo amb una manta tèrmica, els Bombers l'han traslladat a la casa rural on s'havia perdut i on hi havia els seus pares, que han pogut identificar el seu fill. Efectius del Sistema d'Emergències Mèdiques han fet un primer reconeixement del menor. El nen es troba bé de salut, tot i que amb una mica de fred després de passar la nit al ras. Aquest matí un dispositiu de recerca format per dos helicòpters i més de 500 persones, entre les quals hi havia els Bombers de la Generalitat, els Mossos d'Esquadra, Agrupacions de Defensa Forestal, membres de Protecció Civil i voluntaris han estat rastrejant l'entorn de la zona on s'havia perdut el nen. L'avís d'alerta de la desaparició el va donar el pare de l'infant aquest dijous a dos quarts de sis de la tarda. Els pares feia poca estona que acabaven d'arribar a aquesta masia rural situada a Camós per passar el Cap d'Any i estaven descarregant objectes del cotxe quan l'infant va desaparèixer. Més de 20 hores de rescat Finalment, després de més de 20 hores de recerca, s'ha localitzat en Jordi, l'infant de 3 anys que des d'ahir divendres a la tarda constava com a desaparegut. Els encarregats de trobar-lo han estat un pare i el seu fill – del Mas Ventós- que no participaven en el dispositiu de recerca però que s'han alertat en veure que els seus gossos no paraven de cridar. Ha estat llavors quan han sortit a l'exterior i han trobat el menut a la font d'aquesta masia que es troba a un quilòmetre i mig de distància de la casa rural Can Serrallonga, on el nen i els seus pares tenien previst passar el Cap d'Any amb quatre parelles més. En total, el grup estava format per deu adults – cinc parelles d'amics- i entre 7 i 8 infants, fills de les diverses parelles, tots ells menors d'edat.  L'infant que havia desaparegut és el segon fill d'una parella jove de Sant Feliu de Guíxols que tenia previst passar uns dies tranquils, enmig de la natura. Segons han informat des d'Interior, en un primer moment, l'infant ha estat reconegut pels serveis mèdics i el seu pare s'ha traslladat fins al lloc on l'han trobat. "És una gran notícia, vull agrair a tots la solidaritat que han mostrat i que hem viscut amb centenars de voluntaris que s'han apropat fins aquí i que ens han ajudat a buscar-lo", ha subratllat el conseller en funcions. Segons les primeres hipòtesis que ha donat a conèixer Jané, l'infant s'hauria desorientat i hauria anat caminant en la direcció oposada a la de la masia rural Can Serrallonga. Tot i el pas de les hores, el fred de la nit i la manca d'aliment, l'infant es trobava en bon estat de salut.  "Aquella espera que dèiem esperançada i desitjàvem que acabés bé doncs així ha estat. Tal i com havia explica abans, el nen no estava malalt, estava abrigat i només podem fer que donar l'enhorabona a la família", ha detallat Jané. Tot i els mitjans que es trobaven a l'indret, des de la conselleria d'Interior han detallat que la família ha volgut viure el moment del retrobament en privat i no han volgut fer cap mena de declaració al respecte.  Jané: "És una bona notícia per començar l'any" "És una bona notícia per començar l'any, un nen s'ha perdut la nit de Cap d'Any però el dia 1 s'ha trobat amb vida", ha subratllat el conseller en funcions tot detallant que aquest 2015 s'han portat a terme 1.100 serveis de rescat i s'ha treballat en 330 casos de desaparició de persones, la majoria dels quals han acabat amb un "resultat positiu", tal i com ha assenyalat Jané. Paral·lelament, el conseller en funcions ha volgut llançar un missatge d'esperança i solidaritat a totes aquelles famílies amb persones desaparegudes que encara no les han localitzat.  Per la seva banda, l'alcalde de Camós que ha estat des d'ahir a la nit a l'aguait i treballant amb els equips d'emergències, Josep Jordi Torrentà, ha volgut agrair els esforços que s'han posat des de la conselleria d'Interior per finalitzar el rescat amb èxit. "El país i el conseller han posat tots els mitjans que tenien a la seva disposició per aquest rescat, grans professionals han estat treballant tot i que tenien plans per Cap d'Any", ha explicat emocionat. Al mateix temps, ha volgut posar en valor l'ajuda i el suport de les desenes de voluntaris que s'han apropat fins a Can Serrallonga per sumar el seu granet de sorra. Persones que han vingut d'arreu de Catalunya. "Hem pogut demostrar que som un gran país, amb equips així podem anar pel món", ha resumit.   Una llarga espera Durant tot aquest matí més de 500 persones – entre professionals i voluntaris- han participat en el dispositiu de recerca que va arrencar ahir mateix quan passaven pocs minuts de les cinc de la tarda davant la denúncia de la desaparició del petit. Des d'aquell moment, la ciutadania es va bolcar amb la família i a la masia rural situada en un turó de Camós - en una zona molt boscosa i amb molt de relleu-  s'han apropat desenes de voluntaris que, mitjançant grups d'entre 10 i 15 persones, han anat pentinant tota la zona boscosa propera a la masia i per l'interior de totes les construccions que hi ha al recinte rural que és molt ampli i compta amb basses, una piscina i pous. Fins i tot, han buscat l'infant a les fosses sèptiques de la casa rural. En total, en l'operatiu hi ha treballat Mossos d'Esquadra de diverses unitats com la d'investigació, subsòl o la canina, Bombers de la Generalitat amb els equips de les unitats subaquàtica i de muntanya del Grup d'Actuacions Especials i gossos de la unitat de Girona del Grup Caní de Recerca, membres de Protecció Civil, efectius de les ADF de la zona i d'altres comarques com la Selva, Agents Rurals, efectius de la Policia Local de Banyoles, membres de la Creu Roja i psicòlegs de la Diputació de Girona per atendre als familiars. A part dels voluntaris, des de primera hora d'aquest divendres també s'han sumat als treballs dos helicòpters – un dels Bombers i un altre dels Mossos d'Esquadra- que han estat rastrejant per l'aire tota la zona.  En aquest sentit, Jané ha volgut agrair l'esforç de tots els professionals, part dels quals no estaven de guàrdia ni havien de treballar durant la nit o aquest 1 de gener del 2016. A crit de 'Jordi, on ets?' o simplement 'Jordi', els voluntaris han anat caminant i rastrejant tot l'espai. La gran majoria d'ells venien equipats amb pals i tot el material necessari per recórrer llargues distàncies. En un principi, durant les primeres hores de la recerca, els equips es van focalitzar en un radi de 100 metres de la casa. A primera hora d'aquest matí ja s'havia ampliat la superfície a 500 metres i s'ha posat el focus en els camins de muntanya. La gran aglomeració de persones ha fet que, en alguns moments, els voluntaris haguessin de quedar-se quiets esperant ordres o la creació dels grups per part del cos dels Bombers que s'ha encarregat de gestionar i coordinar la recerca. Una recerca que, per sort, ha tingut un final feliç.

Summary: Troben sa i estalvi el nen de 3 anys desaparegut a Camós des d'aquest dijous a la tarda


El president de JxSí, Lluís Corominas, ha anunciat aquest dijous formalment que deixa la primera línia de l'activitat política i que "directa o indirectament renuncia a qualsevol responsabilitat política a partir del 21-D". En una emotiva roda de premsa des del Parlament, Corominas s'ha acomiadat després de 14 anys al Parlament, nou anys del quals ha estat vicepresident de la cambra catalana. Anteriorment havia estat 12 anys alcalde de Castellar del Vallès i ha ocupat diversos càrrecs a l'antiga Convergència principalment en l'àmbit territorial. Corominas ha recordat que el 2015 ja va anunciar que no es tornaria a presentar i ho ha atribuït a una "decisió meditada" que no té a veure amb el que ha passat a la política catalana en els últims temps. També ha agraït que li hagin ofert anar a la llista de Junts per Catalunya que encapçala Carles Puigdemont. Corominas ha recordat que el 2015 ha va dir que no es tornaria a presentar en unes eleccions perquè creia que havia complert el període i hi havia d'haver noves persones que representessin la comarca del Vallès Occidental al Parlament. "És una decisió meditada que no he pres per decisions de les últimes setmanes", ha afegit. Corominas va declarar la setmana passada davant del Tribunal Suprem acusat d'un delicte de rebel·lió, sedició i malversació. El jutge el va deixar en llibertat sota fiança de 25.000 euros que ja ha estat abonada. Ha volgut expressar un record als consellers i líders de les entitats sobiranistes que són a la presó i ha afirmat que té lligams personals amb Meritxell Borràs, Jordi Turull, Josep Rull i Joaquim Forn. "Cada dia quan em llevo hi penso, hi penso tot el dia i a tothora i desitjo que de seguida surtin de la presó perquè és injust que estiguin dins" , ha manifestat. Tornarà a exercir d'advocat però no ha aclarit si la seva tasca pot estar d'alguna manera relacionada amb la política. "Directament segur que no faré res lligat a la política, indirectament dedicar-me com a advocat en temes relacionats amb la política, ja veurem. Decidiré si torno a exercir lliure amb despatx o accepto alguna proposta que tinc, però no lligat en primera línia política", ha explicat. Corominas ha tingut paraules d'agraïment pels presidents del Parlament durant l'època en què ha ostentant la vicepresidència: Ernest Benach, Núria de Gispert i Carme Forcadell. En l'àmbit del partit ha deixat clar el seu suport a la candidatura que lidera Puigdemont i ha tingut paraules d'elogi per Marta Pascal i David Bonvehí, que l'han acompanyat en la roda de premsa. "Han donat molt la cara. Si avui aquest espai té representació és perquè han fet molta feina", ha dit.

Summary: Corominas deixa la política i ho atribueix a una "decisió meditada" que no té a veure amb el procés


La secció quarta de la sala contenciosa-administrativa del Tribunal Suprem es reunirà aquest diumenge al migdia per decidir si l'expresident de la Generalitat Carles Puigdemont i els exconsellers Toni Comín i Clara Ponsatí es poden presentar a les eleccions europees. La reunió, que començarà a les 12h del matí, se celebrarà sense els magistrats Segundo Menéndez i Antonio Jesús Fonseca, atès que formen part de la Junta Electoral Central (JEC). El jutjat contenciós administratiu número dos de Madrid havia traslladat al TS aquest dissabte al matí la decisió sobre la candidatura per evitar "possibles resolucions contradictòries". Malgrat que en un inici s'havia informat que el Suprem no resoldria el recurs fins dilluns, finalment ho farà aquest diumenge. Per la seva banda, la Fiscalia Provincial de Madrid va considerar aquest divendres que la decisió de la JEC d'excloure Puigdemont, Comín i Ponsatí de la candidatura vulnera els seus drets fonamentals de sufragi passiu.

Summary: El Suprem es reuneix aquest diumenge per decidir sobre la candidatura europea de Puigdemont, Comín i Ponsatí


El conseller d'Empresa i Coneixement, Ramon Tremosa, ha assegurat aquest divendres al vespre que "sense el paraigües europeu, la crisi seria molt més profunda" i ha assenyalat que el sud d'Europa "mai abans en la història havia tingut una posició tan favorable" ja que –ha dit- compta amb una moneda "estable i forta", una "política solvent i capaç de controlar els mercats" i compra de deute públic. El conseller, que ha fet aquestes declaracions en la clausura de la primera edició del BNEW, també ha subratllat el paper els crèdits del SURE i el MEDE a 30 anys i a un interès del 0,1%. El BNEW ha tancat la seva primera edició amb la participació d'11.000 persones procedents de 111 països que en total han fet uns 23.000 contactes.

Summary: Tremosa: "Sense el paraigües europeu, la crisi seria molt més profunda"


El Consell Regulador de la DO Terra Alta insta "de manera urgent" als ajuntaments de la comarca a signar la moció contra la massificació eòlica i celebra l'aprovada pel Consell Comarcal aquest dimarts en el mateix sentit. Consideren essencial que ho facin els municipis més afectats per nous projectes, com Batea, Vilalba i La Pobla de Massaluca, però insisteixen que l'adhesió de tots els consistoris a la moció "garantiria la impossibilitat d'implantar més centrals eòliques al territori". El text demana l'aprovació d'un Pla Territorial Sectorial de l'energia eòlica a Catalunya que eviti la seva proliferació a la comarca, la suspensió de les autorització i la suspensió dels projectes en tràmit.

Summary: La DO Terra Alta demana als ajuntaments que s'adhereixin urgentment a la moció contra la massificació eòlica


La Comissió Europea ha rebutjat aquest dimarts valorar l'empresonament dels presidents de l'ANC, Jordi Sànchez, i d'Òmnium Cultural, Jordi Cuixart, i els ha situat com esdeveniments en el marc de "l'ordre legal i constitucional intern d'Espanya". En la roda de premsa diària de la CE a Brussel·les, el portaveu Alexander Winterstein ha dit que no farà "comentaris sobre un procés judicial en marxa, ni sobre les seves implicacions". El portaveu ha dit que no està "al cas" que la CE mantingui "contactes" amb la Generalitat de Catalunya i ha reiterat que la situació és un "afer intern" d'Espanya.  "No comentem els processos judicials dins d'un estat membre", ha assegurat Winterstein. El portaveu ha confirmat que la Comissió Europea ha vist el document de la decisió judicial però ha reiterat que no té res a dir-ne.

Summary: La CE rebutja valorar la detenció de Sànchez i Cuixart i l'atribueix a "l'ordre legal i constitucional intern d'Espanya"


La Sala del Contenciós-Administratiu del Tribunal Suprem ha condemnat l’Estat per incomplir parcialment les seves obligacions de tramitació de sol·licituds d’asil de refugiats procedents de Grècia i Itàlia, tal com s’havia compromès a fer davant el Consell Europeu, que el 2015 li va assignar un cupo de 19.449 persones durant dos anys. Segons el Suprem, des del 25 de setembre del 2015 fins el 26 de setembre del 2017 l’Estat només va tramitar el 12,85% de les reubicacions, 15.000 menys de les que li pertocava, malgrat que les decisions del Consell Europeu tenien caràcter “vinculant i obligatori”. Per aquest motiu “condemna l’Estat espanyol a continuar la tramitació en els termes previstos” i “de conformitat amb els acords que a partir d’ara adoptin les institucions comunitàries”.  Els magistrats han adoptat la decisió fruit d’un recurs interposat per l’Associació Suport a Stop Mare Mortum contra la desestimació per silenci administratiu d’una sol·licitud que havia formulat el 2017 davant el govern espanyol. A la seva demanda aquesta associació demanava que es declarés que l’Estat havia incomplert les obligacions d’oferir places de reubicats, aprovar les llistes enviades i acollir els refugiats, així com complir les decisions del Consell Europeu, i demanava que s’ordenés al govern espanyol complir “immediatament” i amb caràcter “urgent” els compromisos signats. L’advocat de l’Estat s’hi va oposar La sentència explica que l’Advocat de l’Estat es va oposar a aquestes demandes que considerava que no tenien cap fonament. L’executiu de Rajoy va adduït que l’Estat estava duent a terme les gestions necessàries per reclamar i reubicar els refugiats que li havien estat assignats, però que el procediment era laboriós perquè calia verificar si totes les persones del cupo assignat reunien les condicions precises per a la seva petició d’asil.  A més, l’Estat demanava traspassar la qüestió a l’àmbit prejudicial davant el Tribunal de Justícia de la UE per aclarir si corresponia a la Comissió Europea fer el control del compliment de les decisions d’emergència o si també ho poden fer els tribunals de cada estat. Els magistrats han desestimat aquesta última petició i asseguren que el Suprem pot assumir aquesta competència. Només el 12,85% de sol·licituds ateses Els magistrats exposen que l’executiu espanyol només va atendre el 12,85% de les 19.449 reubicacions a les que estava obligat, quan “hauria d’haver ofert i reubicat a 13.086 sol·licitants d’asil procedents de Grècia i 6.363 d’Itàlia”. Recorden que l’Estat va rebutjar la possibilitat de la que disposava de reduir en un 30% la quota de refugiats que li pertocaven. Per tot plegat, conclouen que l’Estat “ha incomplert les seves obligacions d’oferir i fer efectives les reubicacions a les que estava obligat”, i “transcorregut més de mig any del venciment del termini, l’informe de la Oficina d’Asil i Refugiat (OAR) reconeix que el compliment de les obligacions finals és inferior al 13%”. D’aquesta manera, el 4 de març del 2018 l’Estat nomes havia ofert 2.500 places (1.875 de Grècia i 625 d’Itàlia). La sala conclou que les dificultats administratives que addueix el govern espanyol “no eximeixen de les obligacions” contretes i “no justifica la conducta omissiva” del govern espanyol.

Summary: El Tribunal Suprem condemna l’Estat per no tramitar l’asil de 15.000 refugiats procedents de Grècia i Itàlia


Una cinquantena d'operaris treballen les 24 hores del dia a la línia de tren de Lleida a la Pobla de Segur (Pallars Jussà) per renovar les vies dels 42 túnels que hi ha al traçat. Tot i que els treballs de la fase que s'està executant actualment van començar al novembre ara s'estan aprofitant dues setmanes en què el servei de la línia s'ha vist intervingut per fer manteniment dels trens. Així es pot treballar sense parar dia i nit. L'objectiu d'aquesta campanya és renovar 8 túnels i l'ordre d'execució dels treballs es fa per la priorització de seu estat. El cap de l'àrea de via de FGC, Carlos Almoslino, ha explicat que aquesta línia és peculiar perquè al tractar-se d'una via única i trobar-se en una zona amb ''dificultat orogràfica'', sense camins d'accés, els operaris només hi poden arribar per la via i s'ha d'anar als túnels ''per ordre i un a un''.  FGC va començar al 2016 a renovar les vies dels 42 túnels de la línia del tren de la Pobla. Fins ara s'havien renovat els túnels, 3, 6, 10, 11 i 12. El passat 26 de novembre va començar la segona fase de renovació, amb un termini d'execució de 3 mesos i aquest divendres està previst que finalitzi. S'ha actuat en 8 túnels (l'1, el 7, el 8, el 9, el 13, el 14, el 17 i el 19) i el total de metres de via renovada és de 2.262 metres. L'obra ha comptat amb un pressupost de 1.801.387,75 euros. Per renovar les vies s'han subministrat 4.524 metres de bares de 180 metres, 3.500 unitats de travesses de formigó i 5.300 tones de balast. Els mitjans utilitzats són un tren de treball amb una composició de 6 tremuges i mecanisme de recuperació de balast; una batonadora; una perfiladora; 4 pales carregadores, 3 retroexcacadores bivials i una cinquantena d'operaris. La base d'operacions d'aquests treballs està situada a l'estació de Sant Llorenç de Montgai, a la Noguera i és a partir d'aquí on les màquines comencen a circular per les vies fins arribar als túnels on s'ha d'actuar. Carlos Almoslino ha explicat que aquestes obres es fan segons la licitació pública i també aprofitant la parada de la línia per fer el manteniment del trens. Aquest any no s'acabarà d'actuar al total dels túnels i es calcula que encara caldran dues fases més per aconseguir renovar-los tots.

Summary: Treballs les 24 hores del dia a la línia del tren de la Pobla per renovar les vies dels túnels del traçat


Aquesta matinada s'ha trobat el cadàver d'un home a l'aigua al Port de Tarragona. Segons fonts de Salvament Marítim, s'han desplaçat al lloc dels fets dotacions dels Mossos, la Guàrdia Civil, la Policia Portuària i una llanxa de salvament per poder retirar el cos, que es trobava en una zona rocosa. També s'hi ha desplaçat unitats del SEM perquè en un inici es desconeixia l'estat de la víctima. L'avís s'ha rebut vora quarts de quatre de la matinada d'aquest diumenge. De moment es desconeix la causa de la mort i no s'ha pogut identificar la víctima.

Summary: Troben el cadàver d'un home al Port de Tarragona